**Întreabă karma**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Știu c-am să mor, nu pot trăi întruna,

Și poate că în viața ce-o urma

Ne vom găsi din nou și-o mie una

De nopți, iubito, ai să fi a mea.

Că ne-am născut din versuri și-n cerneală

Ne-am îmbrăcat povestea împărțind

O inimă și-o culpă mondială

Și florile de măr dintr-un colind.

Știu că vom fi aceeași poezie

Oricâte morți și nașteri vor urma,

Sunt versul tău, tu-mi ești sortită mie,

Întreabă-ți karma, vezi dacă-i așa!

- Avem un vis și datorii rămase

Din viețile ce mersu'-și suprapun,

În cer ne-alegem firul de mătase,

Legați cu el de un destin comun,

Iubirea mea, de-ar fi numai povestea

Acestei vieți și tot m-aș mulțumi

Cu ce-am trăit în versurile-acestea,

O mie de emoții… Oare știi

Că-n prima zi, în zorile genezei,

Mi-ai fost pereche karmică, iar eu

Crezând în jurământul ipotezei

Îl imploram pe bunul Dumnezeu?

Ioan Grigoraș Liliana Trif